Vrou laai glo kleuter langs pad afDie kleuter is Sondag langs die pad in Midrand afgelaai (Foto: Verskaf) Die polisie ondersoek ŉ saak van kinderverwaarlosing ná ŉ vrou glo ŉ kleuter langs die pad in Midrand, Gauteng, afgelaai en weggery het. Xolani Fihla, woordvoerder van die Johannesburgse metropolisie (JMPD), sê volgens ŉ ooggetuie het ŉ vrou Sondag in ŉ wit Volkswagen Polo die kleuter – tussen twee en drie jaar oud – in Sagewoodstraat in Noordwyk afgelaai en daarna weggery. Die ooggetuie sê daar was ŉ man en ŉ vrou saam met dié betrokke vrou in die motor. “Die voertuig se nommerplaat is ongelukkig nie waargeneem nie,” sê Fihla. ŉ Metropolisiebeampte, Sithembile Malgas, wat in die omgewing was, het die ooggetuie en kleuter na die polisiestasie in Midrand geneem. Die kind is na ŉ plek van veiligheid geneem. Angie Mokasi, die waarnemende hoof van JMPD, het Malgas geloof dat hy sy tyd afgestaan het om die kleuter te help, hoewel hy nie aan diens was nie. Enigiemand met meer inligting kan die Stop Misdaadnommer by 08600 10111 of die Midrand-polisiestasie skakel.